
	Р Е П У Б Л И К А   Б Ъ Л Г А Р И Я
К О М И С И Я   З А   П Р О Т И В О Д Е Й С Т В И Е   Н А
К О Р У П Ц И Я Т А   И   З А   О Т Н Е М А Н Е   Н А   Н Е З А К О Н Н О    П Р И Д О Б И Т О Т О   И М У Щ Е С Т В О
София 1000, пл. "Света Неделя" №6,  тел: (+359 2)   9401 444, факс: (+359 2) 9401 595



												
РЕШЕНИЕ
№ РС-212-19-059
гр. София, 02.10.2019 г.

	Днес, 02.10.2019 г., Комисията за противодействие на корупцията и за отнемане на незаконно придобито имущество /КПКОНПИ/, в състав:

	Заместник – председател: Антон Славчев
Член: Антоанета Цонкова
Член: Пламен Йоцов
Член: Силвия Къдрева

У С Т А Н О В И:

	Производството е образувано по реда на чл. 71, ал. 1, пр. 1 от Закона за противодействие на корупцията и за отнемане на незаконно придобитото имущество (ЗПКОНПИ), въз основа на сигнал, който е регистриран в Комисия за противодействие на корупцията и за отнемане на незаконно придобитото имущество (КПКОНПИ) с рег. № ЦУ01-С-212/29.03.2019 г.
	Сигналът е подаден против Иван И. Миланов – общински съветник в Общински съвет – Б.
	По същество, в сигнала се твърди, че общинският съветник Иван И. Миланов съжителства с лице, което е назначено на работа в кметство П., като общински служител. Миланов е член на ПК по „Предотвратяване и установяване на конфликт на интереси“ и на ПК по „Бюджет, финанси, икономическа политика и европейски фондове“ при Общински съвет – Б.. Миланов не е обявил наличие на частен интерес, по отношение на лицето, с което живее на съпружески начала в подадената от него декларация. Като член на ПК по „Бюджет, финанси, икономическа политика и европейски фондове“ разглежда и гласува бюджета на Общината.
	Към сигнала не са приложени доказателства.
	При проверката относно допустимостта на сигнала се установи, че същият не отговаря на изискванията на чл. 48, ал. 1, т. 3 от ЗПКОНПИ – липсват конкретни данни за упражнени правомощия по служба.
	В тази връзка, при спазване на процедурата по чл. 30, ал. 2 от АПК сигналоподателят е редовно уведомен за констатираните нередовности, като в указания срок в допълнение на първоначално подадения сигнал се излагат твърдения, че съпругата на Иван И. Миланов е започнала работа в кметство П., след встъпването му като общински съветник в Общински съвет Б., без проведен конкурс и без да е имала поне едногодишен опит на тази длъжност. Миланов не е подал коригираща декларация, след назначаването на съпругата му въпреки, че същият е председател на бюджетната комисия на Община Б., която разглежда структурата на общинската администрация и бюджета на Община Б..
	От председателя на ПК по „Предотвратяване и установяване на конфликт на интереси“ при Общински съвет – Б. са изискани и представени следните доказателства: клетвен лист на Иван И. Миланов за мандат 2015 – 2019 г. от 11.11.2015 г.; декларация по чл. 12, т. 1 във вр. с чл. 5 от ЗПУКИ (отм.) от 13.11.2015 г. и декларация по чл. 12, т. 2 във вр. с чл. 14 от ЗПУКИ (отм.) от 13.11.2015 г.
	От секретаря на Община Б. са изискани и представени следните доказателства: щатно и поименно щатно разписание на общинската администрация на Община Б. за периода от 01.01.2014 г. до 31.03.2019 г., трудов договор № ТД-200/30.08.2016 г. за назначаване на Д. Г. М. на длъжността „старши специалист“ в Отдел „Административно обслужване и гражданска регистрация“ в Община Б., допълнителни споразумения № ТД-199/13.09.2017 г., № ТД 70/12.03.2018 г. и № ТД 145/25.03.2019 г. и длъжностна характеристика на длъжността „старши специалист“ в Община Б., връчена на Д. Г. М. на 01.09.2016 г.
	Служебно е извършена справка в Регистър НБД „Население“ и в електронната страница на Община Б..


От събраните в хода на административното производство доказателства Комисията установи следното от фактическа страна:

	Сигналът е подаден от лице, с посочени имена и е подписан.
	Иван И. Миланов с ЕГН *************** е избран за общински съветник в Община Б. за мандат 2015 г. – 2019 г. и е положил клетва на 11.11.2015 г.
	В това си качество Иван И. Миланов е подал декларации по чл. 12, т. 1 във вр. с чл. 5 от ЗПУКИ (отм.) и по чл. 12, т. 2 във вр. с чл. 14 от ЗПУКИ (отм.) на 13.11.2015 г. В декларацията по чл. 12, т. 2 от ЗПУКИ (отм.) не са декларирани обстоятелства, които биха довели до възникване на конфликт на интереси. 
	От извършената справка в НБД „Население“ е установено, че Иван И. Миланов е съпруг на Д. Г. М. с ЕГН ***************.
	От извършената справка в електронната страница на Община Б. е установено, че с Решение № 63 от 07.04.2016 г. на Общински съвет – Б. Иван И. Миланов е включен, като член в състава на Комисията по Бюджет, финанси, икономическа политика и европейски фондове и в Комисията за предотвратяване и установяване на конфликт на интереси при Общински съвет – Б..
	С Решение № 45 по Протокол № 4/2016-19 от 25.02.2016 г., на основание чл. 21, ал. 1, т. 2 и чл. 27, ал. 4 от ЗМСМА, във вр. с чл. 4 от Закона за администрацията и чл. 15 от ЗМСМА Общински съвет – Б. е утвърдил обща численост на общинската администрация и одобрил структурата на общинската администрация на Община Б., съгласно Приложение № 1 и № 2.
	Съгласно от Приложение № 1 общата численост на Отдел „Административно обслужване и гражданска регистрация“ при Община Б. е десет щатни бройки.
	Видно от Протокола общинският съветник Иван И. Миланов е гласувал „ЗА“ приемане на Решение № 45 по Протокол № 4/2016-19 от 25.02.2016 г.
	Със Заповед № РД-93/25.03.2016 г. на основание чл. 44, ал. 2 от ЗМСМА и във връзка с Решение № 45 по Протокол № 4/2016-19 от 25.02.2016 г. на Общински съвет – Б. кметът на Община Б. е определил длъжностите, които ще бъдат финансирани  със средства от местния бюджет в дейност  № 122 „Общинска администрация“ – Дофинансиране, общо 19 щатни бройки, считано от 01.04.2016 г., в това число за Отдел „Административно обслужване и гражданска регистрация“ две щатни бройки за длъжността „Старши специалист – деловодител“.
	Със Заповед № РД-94/25.03.2016 г. на основание чл. 44, ал. 2 от ЗМСМА и във връзка с Решение № 45 по Протокол № 4/2016-19 от 25.02.2016 г. на Общински съвет – Б. кметът на Община Б. е наредил да се изготви длъжностно разписание на дейност  № 122 „Общинска администрация“, държавна и дофинансиране, и поименно разписание на длъжностите, в сила от 01.04.2016 г.
	Видно от Поименно разписание на длъжностите на общинска администрация гр. Б., в сила от 01.04.2016 г. в Отдел „Административно обслужване и гражданска регистрация“ съществуват шест щатни бройки за длъжността „старши специалист“ и същите са заети.
	На 30.08.2016 г. между кмета на Община Б. и Д. Г. М. е сключен трудов договор ТД-200/30.08.2016 г., на основание чл.68, ал. 1, т. 1 във връзка с чл. 70, ал. 1 от КТ, по силата на който Д. Г. М. заема длъжността „старши специалист“ в Отдел „Административно обслужване и гражданска регистрация“ в Община Б., с основно месечно възнаграждение в размер на 500 лв. считано от 01.09.2016 г. 
	Видно от писмо с изх.№ П-В-819-(1)/01.08.2019 г. на секретаря на Община Б. кметство П. няма самостоятелно щатно разписание. В периода от 01.01.2015 г. до 31.08.2016 г. длъжността „старши специалист“ в Отдел „Административно обслужване и гражданска регистрация“ в Община Б. е била заемана от Д. Г.Т., а от 01.09.2016 същата се заема от Д. Г. М.. 
	Видно от Поименно разписание на длъжностите на общинска администрация гр. Б., в сила от 01.04.2016 г. основното месечно възнаграждение за заеманата от  Д. Г. Т. длъжност „старши специалист“ е в размер на 500 лв. 
	Видно от Раздел „Преки задължения“ от длъжностната характеристика на длъжността „старши специалист“ в Община Б., връчена на Д. Г. М., същата изпълнява служебните си задължение в кметство П..
		С Решение № 8 по Протокол № 2/2017-19 от 26.01.2017 г., на основание чл. 52, ал. 1 и чл. 21, ал. 1, т. 6 във вр. с чл. 27, ал. 4 и ал. 5 от ЗМСМА, чл. 94, ал. 2 и ал. 3 и чл. 39 от Закона за публичните финанси, във вр. с разпоредбите на ЗДБРБ за 2017 г., ПМС № 374/22.12.2016 г. за изпълнение на държавния бюджет на РБ за 2017 г., Наредбата за условията и реда за съставяне на тригодишната бюджетна прогноза и за съставяне, приемане, изпълнение и отчитане на бюджета на Община Б., Общински съвет – Б. е приел бюджета на Община Б. за 2017 г., съгласно Приложение № 1.
	Общинският съветник Иван И. Миланов е гласувал „ЗА“ приемане на бюджета на Община Б. за 2017 г. 
	С допълнително споразумение № ТД-199/13.09.2017 г. към трудов договор ТД-200/30.08.2016 г. на основание чл. 67, ал. 1, т. 1 от КТ срокът на договора е продължен за неопределено време, считано от 01.09.2017 г.
	С Решение № 3 по Протокол № 1/2018-19 от 25.01.2018 г., на основание чл. 52, ал. 1 и чл. 21, ал. 1, т. 6 във вр. с чл. 27, ал. 4 и ал. 5 от ЗМСМА, чл. 94, ал. 2 и ал. 3 и чл. 39 от Закона за публичните финанси, във вр. с разпоредбите на ЗДБРБ за 2017 г., ПМС № 374/22.12.2016 г. за изпълнение на държавния бюджет на РБ за 2017 г., Наредбата за условията и реда за съставяне на тригодишната бюджетна прогноза и за съставяне, приемане, изпълнение и отчитане на бюджета на Община Б., Общински съвет – Б. е приел бюджета на Община Б. за 2018 г., съгласно Приложение № 1.
	Общинският съветник Иван И. Миланов е гласувал „ЗА“ приемане на бюджета на Община Б. за 2018 г.
	С допълнително споразумение № ТД 70/12.03.2018 г. към трудов договор № ТД-200/30.08.2016 г., сключено между кмета на Община Б. и Д. Г. М., на основание чл. 118, ал. 3 и чл. 107а, ал. 12, т. 1 от КТ, чл. 11, ал. 1, т. 1 и чл. 12 от Наредба за заплатите на служителите в държавната администрация размера на основното месечно възнаграждение за заеманата длъжност е определено в размер на 660 лв., считано от 01.03.2018 г.
	С допълнително споразумение № ТД 145/25.03.2019 г. към трудов договор № ТД-200/30.08.2016 г., сключено между кмета на Община Б. и Д. Г. М., на основание чл. 119, чл. 118, ал. 3, чл. 107а, ал. 12, т. 1 от КТ, чл. 11, ал. 1, т. 1 и чл. 12 от Наредба за заплатите на служителите в държавната администрация, във вр. с изпълнение на Заповеди № РД-22/31.01.2019 г. и № РД-95/25.03.2019 г. на кмета на Община Б., размера на основното месечно възнаграждение за заеманата длъжност е определено в размер на 790 лв., считано от 01.01.2019 г.

 

При така установената фактическа обстановка Комисията стигна до следните правни изводи:

	Сигналът е подаден от лице, идентифицирано по реда на чл. 48, ал. 1 от ЗПКОНПИ.
	За да е осъществен конфликт на интереси по смисъла на чл.2 от ЗПУКИ (отм.) и чл. 52 от Закона за противодействие на корупцията и за отнемане на незаконно придобитото имущество (ЗПКОНПИ), трябва да са налице три кумулативни предпоставки: лице, заемащо висша публична длъжност, наличие на негов или на свързани с него лица частен интерес, който може да повлияе върху обективното и безпристрастно изпълнение на правомощията или задълженията му по служба и упражнено властническо правомощие, повлияно от частния интерес.
	Легалните дефиниции на понятията частен интерес и облага се съдържат в чл.2 от ЗПУКИ (отм.), респективно в чл. 53 и чл. 54 от ЗПКОНПИ. Частен интерес е всеки интерес, който води до облага от материален или нематериален характер за лицето, заемащо висша публична длъжност или за свързани с него лица, включително всяко поето задължение, т.е. за да е налице частен интерес, следва да има реална възможност за настъпване на облага. Облага е всеки доход в пари или имущество, включително придобиване на дялове или акции, както и предоставяне, прехвърляне или отказ от права, получаване на стоки или услуги безплатно или на цени, по- ниски от пазарните, получаване на привилегия или почести, помощ, глас, подкрепа или влияние, предимство, получаване на или обещание за работа, длъжност, дар, награда или обещание за избягване на загуба, отговорност, санкция или друго неблагоприятно събитие.
	Иван И. Миланов, в качеството си на общински съветник в Общински съвет – Б. е лице, заемало публична длъжност по смисъла на чл. 3, т. 9 от ЗПУКИ (отм.) и лице, заемащо висша публична длъжност по смисъла на чл. 6, ал. 1, т. 32, предложение четвърто от ЗПКОНПИ.
		С оглед горното КПКОНПИ е компетентна да разгледа подадения сигнал.
	В хода на производството се установи, че като съпрузи Иван И. Миланов и Д. Г. М. са свързани лица по смисъла на § 1, т. 1 от ДР на ЗПУКИ (отм.), а така също й по § 1, т. 15, б.“а“ от ДР на ЗПКОНПИ.
		Определящо за установяването или липсата на конфликт на интереси е наличието на упражнено правомощие по служба в частен интерес - личен или на свързано лице по смисъла на § 1, т. 1 от ДР на ЗПУКИ (отм.) и по смисъла на § 1, т. 15 от ЗПКОНПИ, предопределен от възможността за реализиране на материална или нематериална облага, както и възможност този интерес да повлияе върху безпристрастното и обективно изпълнение на правомощията по служба на лицето, заемащо публична длъжност.
	Видно от датата на гласуване на Решение № 45 по Протокол № 4/2016-19 от 25.02.2016 г. на Общински съвет – Б. за утвърждаване на обща численост на общинската администрация и одобряване на структурата на общинската администрация на Община Б., на която Иван И. Миланов е гласувал „ЗА“ приемането му, в хода на производството се установи, че до подаване на разглеждания сигнал с вх. № ЦУ01-С-212/29.03.2019 г. са изминали повече от три  години.
	Разпоредбата на чл. 73 ЗПКОНПИ регламентира сроковете, в които следва да се образува административно производство за установяване на конфликт на интереси. Съгласно чл. 73 от ЗПКОНПИ производството за установяване на конфликт на интереси се образува в срок до шест месеца от откриването, но не по-късно от три години от извършването на нарушението.
	Образуване на производството за установяване на конфликт на интереси в срок до три години от извършване на нарушението, съставляващо конфликт на интереси е процесуалноправна предпоставка за провеждане на производството пред Комисията за противодействие на корупцията и за отнемане на незаконно придобитото имущество, за която тя следи служебно. Съгласно разпоредбата на чл. 73 ЗПКОНПИ изтичането на тригодишен давностен срок от извършване на нарушението се явява процесуална пречка за разглеждане на постъпилия сигнал и е основание за прекратяване на производството за конфликт на интереси по отношение на Иван И. Миланов, в качеството си на общински съветник в Общински съвет – Б., във връзка с гласуване на Решение № 45 по Протокол № 4/2016-19 от 25.02.2016 г. на Общински съвет – Б.
	Конфликтът на интереси предполага упражнени правомощия по служба от лицето, заемащо публична длъжност и наличието на частен интерес, както и съпътстващата го облага, като тези обстоятелства трябва да бъдат установени по несъмнен начин към момента на извършване на преценката за извършено нарушение на разпоредбите на Глава II от ЗПУКИ (отм.), респективно за извършено нарушение на разпоредбите на Глава VIII, Раздел II от ЗПКОНПИ.
	В правомощие на Общинския съвет, съгласно разпоредбата на чл. 21, ал. 1, т. 6 от ЗМСМА е приемането и изменението на годишния бюджет на общината, осъществява контрол и приема отчета за изпълнението му, а съгласно чл. 33, ал. 1, т. 3 общинският съветник има право да участва в обсъждането и решаването на всички въпроси от компетентността на съвета.
	В хода на производството се установи, че Иван И. Миланов, в качеството си на общински съветник в Общински съвет – Б. е упражнил правомощията си на общински съветник, произтичащи от разпоредбата на чл. 21, ал. 1, т. 6 от ЗМСМА при гласуването и приемането на Решение № 8 по Протокол № 2/2017-19 от 26.01.2017 г.  на Общински съвет – Б. за приемането на бюджета на Община Б. за 2018 г., като и при гласуването и приемането на Решение № 3 по Протокол № 1/2018-19 от 25.01.2018 г. на Общински съвет – Б. за приемането на бюджета на Община Б. за 2018 г.
	Упражнените правомощия от страна на Иван И. Миланов, в качеството му на общински съветник при гласуване на Решение № 8 по Протокол № 2/2017-19 от 26.01.2017 г. и на Решение № 3 по Протокол № 1/2018-19 от 25.01.2018 г. на Общински съвет – Б. не е в негов личен интерес, както и в интерес на свързаното с него лице -  Д. Г. М., а в интерес на общинската администрация, с оглед на изпълнението на дейността й. С така приетите решения на Общински съвет – Б. се определя приходната и разходната част по бюджета на общината, за съответната календарна година и касае финансовата рамка на дейностите на територията на Община Б..
	Предвид изложеното, се налага извода, че при гласуването на Решение № 8 по Протокол № 2/2017-19 от 26.01.2017 г. и на Решение № 3 по Протокол № 1/2018-19 от 25.01.2018 г. на Общински съвет – Б. са налице два от елементите на състава на конфликт на интереси по чл. 2 от ЗПУКИ(отм.), съответно по чл. 52 от ЗПКОНПИ, а именно: лице, заемащо публична длъжност, респективно лице, заемащо висша публична длъжност и упражнени от него правомощия по служба. Липсва обаче третият елемент – наличието на частен интерес, който би могъл да повлияе върху безпристрастното и обективно изпълнение на правомощията  по служба от страна на Иван И. Миланов.	
	Липсата на частен интерес на лицето, заемащо публична длъжност или на свързаното с него лице по смисъла на § 1, т. 1 от ДР на ЗПУКИ (отм.), респективно по § 1, т. 15, б.“а“ от ДР на ЗПКОНПИ при упражняването на правомощията или задълженията му по служба по конкретен повод, изключва наличието на нарушение на разпоредбите на Глава втора от ЗПУКИ (отм.), съответно на Глава VIII, Раздел II от ЗПКОНПИ от страна на Иван И. Миланов, в качеството му на лице, заемало публична длъжност по смисъла на чл. 3, т. 9 от ЗПУКИ (отм.) и лице, заемащо висша публична длъжност по смисъла на чл. 6, ал. 1, т. 32, предложение четвърто от ЗПКОНПИ, при гласуването на Решение № 8 по Протокол № 2/2017-19 от 26.01.2017 г. и на Решение № 3 по Протокол № 1/2018-19 от 25.01.2018 г. на Общински съвет – Б..
	Съгласно разпоредбата на чл. 44, ал.1, т. 3 от ЗМСМА кметът на общината назначава и освобождава от длъжност заместник-кметовете на общината, кметските наместници, ръководителите на звената на издръжка от общинския бюджет, началниците и служителите в общинската администрация, с изключение на тези по чл. 46, ал. 1, т. 4, налага предвидените от закона дисциплинарни наказания.
	В изпълнение на правомощията си, произтичащи от разпоредбата на чл. 44, ал.1, т. 3 от ЗМСМА Г. Д., в качеството си на кмет на Община Б. на 30.08.2016 г. е сключил трудов договор № ТД-200/30.08.2016 г. с Д. Г. М., по силата на който същата заема длъжността „старши специалист“ в Отдел „Административно обслужване и гражданска регистрация“ в Община Б., считано от 01.09.2016 г., както и допълнителни споразумения № ТД 70/12.03.2018 г. и № ТД 145/25.03.2019 г. към трудовия договор.
	Извън правомощията на Иван И. Миланов, в качеството му на общински съветник в Общински съвет – Б. е сключването на трудови договори, както й назначаването по служебно правоотношение на работниците и служителите в общинската администрация на Община Б.. Назначаването на работниците и служителите в общинската администрация е изцяло в правомощията на кмета на общината, съгласно разпоредбите на ЗМСМА.
	Горното налага извода за липса на упражнени правомощия от страна на общинския съветник Иван И. Миланов при назначаването на съпругата му Д. Г. М. на длъжността „старши специалист“ в Отдел „Административно обслужване и гражданска регистрация“ в Община Б..
		Липсата на упражнени правомощия или задължения по служба изключва наличието на нарушение на разпоредбите на Глава втора от ЗПУКИ (отм.), респективно Глава Осма, Раздел II от ЗПКОНПИ, които представляват негова проявна форма и води до липсата на конфликт на интереси по смисъла на чл. 2 от ЗПУКИ (отм.) и чл. 52 от ЗПКОНПИ. 
	
	Предвид горното, Комисията за противодействие на корупцията и отнемане на незаконно придобито имущество, на основание чл. 74, ал. 1 и ал. 2 от ЗПКОНПИ,

РЕШИ:

	НЕ УСТАНОВЯВА конфликт на интереси по отношение на Иван И. Миланов с ЕГН ***************, в качеството му на лице, заемащо публична длъжност по смисъла на чл. 3, т. 9 от ЗПУКИ (отм.) и лице, заемащо висша публична длъжност по смисъла на чл. 6, ал. 1, т. 32, предложение четвърто от ЗПКОНПИ, във връзка с гласуването на Решение № 8 по Протокол № 2/2017-19 от 26.01.2017 г.  на Общински съвет – Б. за приемането на бюджета на Община Б. за 2018 г., като и при гласуването на Решение № 3 по Протокол № 1/2018-19 от 25.01.2018 г. на Общински съвет – Б. за приемането на бюджета на Община Б. за 2018 г., поради липса на частен интерес, негов или на свързано с него лице по смисъла на § 1, т. 1 от ДР на ЗПУКИ (отм.), а така също й по § 1, т. 15, б.“а“ от ДР на ЗПКОНПИ.

	НЕ УСТАНОВЯВА конфликт на интереси по отношение на Иван И. Миланов с ЕГН ***************, в качеството му на лице, заемащо публична длъжност по смисъла на чл. 3, т. 9 от ЗПУКИ (отм.) и лице, заемащо висша публична длъжност по смисъла на чл. 6, ал. 1, т. 32, предложение четвърто от ЗПКОНПИ, във връзка със сключването на трудов договор № ТД-200/30.08.2016 г., както и допълнителни споразумения № ТД 70/12.03.2018 г. и № ТД 145/25.03.2019 г. към трудовия договор, поради липса на упражнени правомощия по служба.
	
	ПРЕКРАТЯВА производството по сигнал с рег. № ЦУ01-С-212/29.03.2019 г. срещу Иван И. Миланов с ЕГН ***************, в качеството му на лице, заемащо публична длъжност по смисъла на чл. 3, т. 9 от ЗПУКИ (отм.) и лице, заемащо висша публична длъжност по смисъла на чл. 6, ал. 1, т. 32, предложение четвърто от ЗПКОНПИ в останалата му част.

	Препис от решението да се изпрати на Окръжна прокуратура С., с оглед преценка за реализиране на правомощията й по чл. 76, ал. 2 от ЗПКОНПИ.
	
	С РЕШЕНИЕТО ДА БЪДЕ ЗАПОЗНАТА дирекция „Противодействие на корупцията“.


	КОМИСИЯ:

Заместник - председател:………………/Антон Славчев/

Член:………………………………../Антоанета Цонкова/

Член:…………………………………..../ Пламен Йоцов /

Член:…………………………………..../Силвия Къдрева/

